ΓΡΑΠΤΗ ΕΡΩΤΗΣΗ E-2549/01

υποβολή: Jorge Hernndez Mollar (PPE-DE) προς την Επιτροπή

(19 Σεπτεμβρίου 2001)

Θέμα: Κοινοτική αλληλεγγύη για την αποκατάσταση της οροσειράς του Mijas

Δέκα ενώσεις με διαφορετική καταγωγή και διαφορετικά συμφέροντα απεφάσισαν να δημιουργήσουν στην κοινότητα Mijas της Μάλαγας την πλατφόρμα Το Mijas για τις οροσειρές του και το περιβάλλον του, με βασικό στόχο την αποκατάσταση των περιοχών που κατεστράφησαν από τις φλόγες τον περασμένο Ιούλιο.

Εννέα συγκεκριμένα σημεία παρέμβασης της πλατφόρμας αυτής για την αποκατάσταση της οροσειράς μελετώνται από τους τεχνικούς του Δήμου του Mijas και την περιφερειακή κυβέρνηση της Ανδαλουσίας.

Δεδομένης της έκτασης της οικολογικής καταστροφής που δημιουργήθηκε από αυτήν την πυρκαγιά στην εν λόγω τοποθεσία και της αναγκαίας αλληλεγγύης που ζητούν οι κάτοικοι των γύρω περιοχών, μπορεί η Επιτροπή να μας ενημερώσει σε ποιο μέτρο μπορεί να ανταποκριθεί σε αυτό το αίτημα αλληλεγγύης, συμβάλλοντας στην ταχεία αποκατάσταση μιας δασικής ζώνης που κάποτε ήταν μεγάλης φυσικής ομορφιάς και που σήμερα παρουσιάζει μόνον μία εικόνα καταστροφής·

Απάντηση του κ. Fischler εξ ονόματος της Επιτροπής

(25 Οκτωβρίου 2001)

Η Επιτροπή θα ήθελε να επισημάνει ότι την ανησύχησε και την ίδια η κατάσταση με τις πυρκαγιές στα δάση των νότιων χωρών της Ένωσης κατά τη διάρκεια του καλοκαιριού αυτού του έτους και ειδικά στην Ισπανία. Η Επιτροπή έχει πλήρη επίγνωση του προβλήματος επειδή μάλιστα πρόκειται για ευαίσθητες περιοχές με μεγάλη περιβαλλοντική αξία των οποίων η προστασία είναι σημαντική για τη διατήρηση των δασικών οικοσυστημάτων της Μεσογείου.

Υπ'αυτό το πνεύμα η Επιτροπή ενέκρινε στις 3 Μαΐου 2001, στο πλαίσιο του κανονισμού (ΕΟΚ) αριθ. 2158/92 του Συμβουλίου της 23ης Ιουλίου 1992 σχετικά με την προστασία των δασών της Κοινότητας από τις πυρκαγιές(1), ένα πρόγραμμα 3,4 εκατ. ευρώ για την προστασία των δασών από τις πυρκαγιές στην Ισπανία για το έτος 2001 όπου η χρηματική συμμετοχή της Κοινότητας ανέρχεται σε 1,7 εκατ. ευρώ. Το πρόγραμμα αυτό προβλέπει ειδικότερα την πραγματοποίηση δράσεων ευαισθητοποίησης και εποπτείας καθώς και τη δημιουργία μονοπατιών, αντιπυρικών σημείων, σημείωνδροδότησης και την πραγματοποίηση και άλλων ενεργειών προληπτικής δασοκομίας.

Η Επιτροπή ενημερώνει το Αξιότιμο Μέλος του Κοινοβουλίου ότι στον τομέα της αποκατάστασης των φυσικών χώρων που έχουν καταστραφεί από τις πυρκαγιές είναι δυνατή η παρέμβαση του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) με στόχο την ανασύσταση του δασοκομικού παραγωγικού δυναμικού βάσει του άρθρου 30 παράγραφος 1 έκτη περίπτωση του κανονισμού (ΕΚ) αριθ. 1257/1999 του Συμβουλίου της 17ης Μαΐου 1999 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και την κατάργηση ορισμένων κανονισμών(2).

Αυτή η παρέμβαση όμως μπορεί να γίνειπό τον όρο ότι το πρόγραμμα αγροτικής ανάπτυξης θα καταρτιστεί κατά το δέοντα τρόπο και με την επιφύλαξη ότι οι χρηματικές συνεισφορές του ΕΓΤΠΕ, όπως εμφανίζονται στο Κοινοτικό Πλαίσιο Στήριξης (ΚΠΣ) για την περιφερειακή ανάπτυξη 2000 — 2006, θα είναι επαρκείς ώστε να συμβάλουν ουσιαστικά στις εργασίες αποκατάστασης των ζημιών που προκλήθηκαν από αυτή την καταστροφή.

Το γεγονός ότι ο περιφερειακός προγραμματισμός είναι πολυετής δεν σημαίνει ότι θα πρέπει να είναι στατικός αλλά θα πρέπει να προσαρμόζεται με το πέρασμα του χρόνου στις πραγματικές καταστάσεις προκειμένου να επιτευχθούν οι τελικοί στόχοι της αγροτικής και της γενικής ανάπτυξης της περιοχής.

Στο πλαίσιο αυτό και όσον αφορά την Ανδαλουσία το Ευρωπαϊκό Ταμείο Περιφερειακής Ανάπτυξης (ΕΤΠΑ) μπορεί να παρέμβει συμπληρωματικά όσον αφορά τις δράσεις που έχουν στόχο την προστασία και την ανανέωση του φυσικού περιβάλλοντος στο πλαίσιο του άξονα προτεραιότητας περιβάλλον, φυσικό περιβάλλον καιδατικοί πόροι του ενιαίου επιχειρησιακού προγράμματος για την Ανδαλουσία κατά την περίοδο 2000-2006.

Εξάλλου, ο συμπληρωματικός προγραμματισμός αυτού του επιχειρησιακού προγράμματος προβλέπει στον ίδιο άξονα για το μέτρο δασοκομία 1,76 εκατ. ευρώ, εκ των οποίων τα 1,23 εκατ. ευρώ (το 70 % του συνόλου) αντιστοιχούν στη χρηματοδότηση του ΕΓΤΠΕ.

Βάσει της αρχής της επικουρικότητας η επιλογή συγκεκριμένων έργων που θα μπορούσαν να τύχουν συγχρηματοδότησης αποτελεί αρμοδιότητα του κράτους μέλους με βάση τα κριτήρια επιλογής που καθορίζονται στο πλαίσιο του προγραμματισμού καθώς και με βάση τις δικές του προτεραιότητες.

Εναπόκειται συνεπώς στις περιφερειακές αρχές που είναι επιφορτισμένες με τη διαχείριση και τη συνέχιση του προγράμματος να εξετάσουν το ενδεχόμενο χορήγησης αυτής της ενίσχυσης, εάν την κρίνουν αναγκαία.

(1) ΕΕ L 217 της 31.7.1992.

(2) ΕΕ L 160 της 26.6.1999.